Ebibifo hɛn adzehwɛ amambra yɛ adze a ɔwɔ famu korakoraa. Dɛ bibinyi bi etum ayɛ adze bi na ɔnhwɛ adze no do yie ama aakyɛr yɛ yarba kɛsekɛse a oridzi Ebibifo nya a bɛpem ndɛ yi, bibinyi biara nnyaa ano edur. Mpɛn pii no, bibinyi nya hu adze fofor a, dɛm adze no araa na n’enyi kɔ ho na mbom dɛ ɔnhwɛ do nsiesie no yie dze, ɔmmfa Kwame Bibinyi ho korakoraa. Binom dɛ, ɔyɛ suban bɔn bi a ɔda nsew wɔ Ebibifo mu na binom so dɛ bibinyi n’anyɛn mmpɛ adze papa. Binom so kyerɛ a, Ebibifo yɛ akwadwer wɔ hɔn ndzeyɛɛ mu ntsi wonnya mber mma nsiesie. Iyi yɛ nsɛm a nkorɔfo tɔ ka fa Ebibifo ho a ɔyɛ nokwar turodoo.
Sekunde Agoprama a wɔsan frɛ no Essipong Agoprama yɛ agoprama kɛse a ɔwɔ Sekunde wɔ Atɔree Mantɔw mu. Afe 2008 na Ghana aban buei agoprama no. Agoprama no bɛn Sekunde Mpanyin Nsɔwdo Skuul a ɔwɔ Atɔree Mantɔw mu. Ɔyɛ agoprama a agodzi ahorow ne ndzii tum kɔ do wɔ hɔ; mbirikatu ahorow, nhuruwii agodzi ahorow, peatow, daadzetow na agodzi ahorow nyinara no tum kɔ do wɔ Sekunde anaa Essipong Agoprama no do. Wɔtaa bɔ do bɔɔl papaapa kyɛn agodzi nkaa no. Ɔyɛ agoprama bi a Sekunde na Takoradze bɔɔlbɔkuw kɛse Sekunde Hasaacas dze yɛ hɔn bɔɔlbɔfie si hɔn akan wɔ do.
Afe 2008 a Ghana dzii Ebibiman bɔɔlbɔ akansi ho kyeame no, Agoprama no ka agoprama anan a wosii akan wɔ do no ho. Agoprama nkaa no nye Nkran Agoprama, Baba Yara Agoprama a ɔwɔ Kumase na Tamale Agoprama a ɔwɔ Tamale wɔ Etsifi Mantɔw mu. Sekunde Agoprama no fa nyimpa mpem eduonu (20, 000) na ɔtse dɛ Tamale Agoprama no pɛpɛɛpɛr. Sekunde Agoprama no yɛ agoprama a skuul ahorow, nkankan mpanyin nsɔwdo skuul ahorow a ɔwɔ Atɔree Mantɔw mu si hɔn skuul akan ahorow wɔ do. Iyi ma agoprama no yɛ krabɔhwɛ dɛ. Afe 2015 mu no, Legon Cities Bɔɔlbɔkuw, nkan no Wa All Stars gyee Ghana Bɔɔlbɔkuw Akansi kɔɔpoow no wɔ Sekunde Agoprama no do ber a wɔnye Sekunde Hasaacas hyiae no. Sɛ iyi akansi ahorow yi fi hɔ, Ghanaman no esi akan ahorow so wɔ do. Ghana na Lesotho sii Wiadze Bɔɔlbɔ Akansi akan a ɔma ho kwan ma inya kwan si akan kɛse no bi wɔ Sekunde Agoprama no do afe 2013 mu. Ghana hyɛɛ ɔman Lesotho kaw pɔrpɔr nsia a Lesothofo enntum anntsew mu kor mpo.
Mbrɛ Essipong Agoprama no ayɛ na ɔwɔ sor hɔ wɔ mfonyin no mu no. Mpanyimfo eyi hɔn enyi ama agoprama no. Seseiara, agoprama no adan mpɛtɛ, mpatu, nkonkoran, nkusi, nkorɔma na mbowa ahorow hɔn fie. Agoprama no ne nkyɛnse nyinara atsetsew. Ngua ahorow nyinara a nna ɔwɔ hɔ no etutu. Agoprama no do mfuwii nyinara efuw wusuuw a Asebu Amemfi mpo gyina mu a obi nnkotum ehu no. Mbobow ahorow a ɔda agoprama no n’ano nyinara ahyehyew atsetsew. Eguaree na egyanambea ahorow nyinara mu ayeyɛ pɔtɔɔ. Kwan a ɔkɔ agoprama no do nyinara etutu na no mu amona kyɛn nsubura. Agoprama no ho ntwuwii no nyinara ayɛ fi pɔtɔɔ. Ɔfese ahorow a ɔwɔ agoprama no mu no nyinara asɛɛsɛɛ; no mu kɔmpiwta, tɛlɛbihyen, walɛse na mfir ahorow nyinara asɛɛsɛɛ. Intanɛtse ahoma ahorow nyinara atsetsew. Nkandzea ahorow nyinara ahyehyew. Enyinam ahoɔdzen a ɔwɔ mu nyinaara nnyɛ edwuma bio. Sekunde Agoprama no adan adzefo bi a mfaso nnyi do.
Menam akannews.com prama kɛse yi do dze reserɛ Ghana Bɔɔlbɔ Panyin Kurt Okraku, Atɔree Mantɔw mu Soɛefo Owura Kobby Okyer-Darko na mpanyimfo a wɔwɔ Ghana na Atɔree Mantɔw mu nyinara dɛ wɔmbra mbɛyɛ Sekunde Agoprama no yie osiandɛ w’adze ayɛ yie no, na woara na ayɛ. Minnkeyi aborokyirfo so mmfi mu. FIFA panyin Giani Infantino, Ebibir mu bɔɔlbɔ panyin, na bɔɔlbɔ mpanyimfo ahorow nyinara mbɛyɛ Sekunde Agoprama mboae ma ɔmfa ne tam pa mfura bio.
